बांच्छीकछार के अस्तिनास तिर्की कहते हैं कि इन तारों के नीचे से होकर गुजरने पर पूरे शरीर में झनझनाहट होती है। किरण कुजूर, कुतरा तहसील के ग्राम टेलीघाना के किसान हैं। उनका कहना है कि बिजली का यह तार जंगल, जीव-जंतु और मानव जीवन के लिए भी खतरनाक है। कई बार बरसात में भेड़-बकरी चरा रहे ग्रामीणों को भी हल्का बिजली के करेंट का अनुभव हुआ। फिर आंधी तूफ़ान में इसके कारण जंगल जल जाने का खतरा है। उन्होंने यह भी बताया कि पिछले दो साल से ग्राम बांजीकछार में पत्थलगढ़ी होने से कंपनी और सरकार के लोग इधर नहीं आए थे। पर अब फ़ोर्स के साथ गांव पर हमला करके वे अपना काम करने पर उतारू हैं। पिछले दो सप्ताह में ही हजारों पेड़ काट दिये गये हैं। विरोध करने वाले ग्रामीणों पर फर्जी मामला लगाकर उन्हें जेल भेजा जा रहा है।